Kwaai inperking op partytjie-eiland Mykonos | Maroela Media
Kwaai inperking op partytjie-eiland Mykonos
Strenger inperkingsmaatreëls is op die gewilde Griekse eiland Mykonons ingestel om Covid-19-infeksies te stuit. Dié foto is in 2020 in Chora geneem. (Argieffoto: David Gannon/AFP)
Griekeland het Saterdag 'n vyf uur lange aandklokreël en beperkings op die gewilde partytjie-eiland Mykonos geplaas weens 'n "kommerwekkende" toename in plaaslike Covid-19-infeksies.
Die maatreëls sluit in 'n aandklokreël van 01:00 tot 06:00 waartydens geen musiek in kroeë, klubs en restaurante gespeel mag word nie. Die regulasies tree dadelik in werking en geld tot 26 Julie, het Niko Hardalias, adjunkminister vir burgerlike beskerming, gesê.
"Ons doen 'n beroep op inwoners, besoekers en sakelui van ons pragtige eiland om die maatreëls getrou na te kom sodat die verspreiding van die virus vinnig in bedwang gebring kan word en Mykonos na normaal kan terugkeer," sê Hardalias.
Mykonos is een van Griekeland se voorste reisbestemming en lok jaarliks honderde duisende besoekers – ook bekendes – na sy prentjiemooi strande en besige naglewe.
Die Griekse owerhede is egter bekommerd oor 'n toename in die getal skelm partytjies wat by die eiland se vele villas gehou word.
Hardalias sê die getal aktiewe gevalle op Mykonos het binne 'n week verdriedubbel tot meer as 300.
Organiseerders van private partytjies kan met tot €200 000 (sowat R3,4 miljoen) beboet word.
Griekeland ondervind die afgelope paar dae 'n toenemende styging in die getal Covid-19-infeksies. Dit word hoofsaaklik aangedryf deur die meer aansteeklike Delta-variant.
Sowat 2 700 nuwe gevalle is Vrydag bevestig in vergelyking met die minder as 400 wat net drie weke tevore aangemeld is.